ઉદ્યોગોના રજીસ્ટ્રેશનની વૃદ્ધિના મામલે મહારાષ્ટ્ર પ્રથમક્રમે આવ્યું છે જ્યારે ગુજરાતે ઔદ્યોગિક માપદંડોએ ઘણી સારી કામગીરી દર્શાવી છે પણ નવા ઉદ્યોગોની નોંધણીના મામલે નિરાશ કર્યા છે. નાણાકીય વર્ષ 2013 થી 2015 દરમ્યાન આંતરપ્રિનિયોર મેમોરેન્ડમ પાર્ટ-2 હેઠળ માઇક્રો, સ્મોલ અને મિડિયમ એન્ટરપ્રાઇઝિસિસના રજીસ્ટ્રેશનની દ્રષ્ટીએ મહારાષ્ટ્ર એ 129 ટકાનો રેકોર્ડ હાઇએસ્ટ ગ્રોથ નોંધાવ્યો છે. ઇન્ડસ્ટ્રીયલ ચેમ્બર એસોચેમ એ તેના રિપોર્ટ મેન્યુફેક્ચરીંગ એક્સિલન્સી એન્ડ ઇમરજન્સ ઇન્ડિયામાં આ બાબત જણાવી છે. ઉદ્યોગોની નોંધણીના મામલે મહારાષ્ટ્ર પછી ઉત્તરપ્રદેશ 69 ટકાના વૃદ્ધિદર સાથે બીજાક્રમે આવ્યું છે. તો આ ગાળામાં તામિલનાડુએ 57 ટકા, ગોવાએ 55 ટકા અને પશ્ચિમ બંગાળે 47 ટકાનો ગ્રોથ દર્શાવ્યો છે. જો કે તમામ પ્રકારના ઉદ્યોગોના રજીસ્ટ્રેશન મુદ્દે ગુજરાતની પીછેહઠ થઇ છે અને આંતરપ્રિનિયોર મેમોરેન્ડમના ગ્રોથના મામલે આ યાદીમાં ગુજરાતનો 14નો ક્રમ આવે છે. નાણાકીય વર્ષ 2013માં 68,275 ઉદ્યોગની નોંધણી હતી તે 2015માં ઘટીને 64,160 થઇ છે. મતલબ કે આ સમયમાં નવી નોંધણીનું પ્રમાણ છ ટકા ઘટ્યું છે. બીજી તરફ એક્સલન્સ મેન્યુફેક્ચરીંગના મુખ્ય રાજ્યોની યાદીમાં કર્ણાટક બેસ્ટ સ્ટેટ તરીકે ઉપસ્યું છે. ગુજરાતમાં ફેક્ટર પ્રોડક્ટિવિટીમાં 15મો, ફિક્સ્ડ કેપિટલ ઇન્કમ રેશિયોમાં 16મો, રોકાણ પર વળતરમાં આઠમો અને ઇફિશિયન્સીમાં 14મો ક્રમ મેળવ્યો છે.